དགུང་གྲངས་བཅུ་བཞི་བར་སོན་པ་ན་བྲག་རྫོང་མཁན་པོ་བསོད་ནམས་རིན་ཆེན་ལས་རབ་ཏུ་བྱུང་སྟེ་མཚན་ལ་ཐུབ་བསྟན་ལེགས་བཤད་བཟང་བོ་ཞེས་གསོལ།དགུང་གྲངས་བཅོ་ལྔ་བར་ཕེབས་པ་ན་ཀུན་མཁྱེན་བླ་མ་མི་ཕམ་རྒྱ་མཚོ་ལ་གསོལ་བ་ཕུར་ཚུགས་སུ་བཏབ་སྟེ་བསྙེན་སྒྲུབ་གནད་དུ་སྨིན་པ་མཛད་པས་འོད་གསལ་རྫོགས་པ་ཆེན་པོའི་རྣལ་འབྱོར་ལ་ངེས་པ་གཏིང་ཚུགས་པ་འཁྲུངས་ཤིང་རིག་སྟོང་གཉུག་མའི་རང་ཞལ་མངོན་སུམ་དུ་མཐོང་སྟེ་སྤང་དང་རྟོགས་པའི་ཡོན་ཏན་གྱིས་ཐུགས་ཀྱི་བུམ་བཟང་ཡོངས་སུ་གཏམས་སོ།།